2.6.2022
RO
Jurnalul Oficial al Uniunii Europene
L 151/49
(34)
Reuniunea a scos la lumină faptul că CAC KZ și AAK trebuie în continuare să furnizeze Comisiei clarificări și dovezi suplimentare cu privire la unele dintre acțiunile și măsurile întreprinse.
De asemenea, Comisia a solicitat CAC KZ și AAK să revizuiască PMC – prin dezvoltarea în continuare a analizei cauzelor profunde ale deficiențelor de siguranță identificate în cursul vizitei de evaluare la fața locului efectuate de Uniune – cu scopul de a-l discuta în cadrul următoarei reuniuni tehnice.
(35)
Ca o continuare a deliberărilor Comitetului de Siguranță Aeriană al UE din noiembrie 2021, fapt confirmat și în cursul reuniunii tehnice din aprilie 2022, Comisia a invitat CAC KZ, AAK și transportatorul aerian Air Astana la o audiere în fața Comitetului de Siguranță Aeriană al UE la 17 mai 2022.
(36)
În cursul audierii, CAC KZ și AAK au furnizat Comisiei și Comitetului de Siguranță Aeriană al UE o prezentare generală a sistemului instituit pentru a asigura supravegherea în materie de siguranță a transportatorilor aerieni certificați în Kazahstan.
Aceștia au explicat planul național kazah de dezvoltare a siguranței, care include măsuri de îmbunătățire a eficacității transportului aerian kazah, inclusiv implementarea efectivă a standardelor internaționale de siguranță relevante.
În plus, AAK a raportat cele mai recente evoluții în ceea ce privește structura sa organizațională, dimensiunea industriei aviatice din Kazahstan, precum și rezultatele misiunii coordonate de validare a OACI desfășurate în august 2021.
(37)
Subliniind angajamentul lor în favoarea unei îmbunătățiri continue, CAC KZ și AAK au furnizat Comisiei și Comitetului de Siguranță Aeriană al UE o prezentare cuprinzătoare și detaliată a implementării PMC, elaborată pe baza rezultatelor vizitei de evaluare la fața locului efectuate de Uniune în octombrie 2021.
Acesta includea obiective strategice definite pentru viitor, cum ar fi modificările aduse cadrului juridic kazah, manualelor și procedurilor AAK, continuarea îmbunătățirilor aduse SMC și continuarea implementării efective a standardelor internaționale de siguranță relevante.
(38)
În cursul audierii, CAC KZ și AAK s-au angajat să informeze Comisia cu privire la măsurile viitoare pe care le vor lua cu privire la restul observațiilor formulate în cursul vizitei de evaluare la fața locului efectuate de Uniune în 2021.
În plus, ele s-au angajat să întrețină un dialog continuu pe tema siguranței, inclusiv prin furnizarea de informații relevante în materie de siguranță și prin participarea la reuniuni suplimentare, cel puțin de două ori pe an și ori de câte ori Comisia consideră necesar.
(39)
Dovezile indică faptul că măsurile întreprinse de CAC KZ și AAK contribuie deja la consolidarea capacităților acestora de a supraveghea activitățile aviatice din Kazahstan.
Cu toate acestea, sunt necesare îmbunătățiri suplimentare în ceea ce privește capacitatea lor de a supraveghea faptul că operațiunile transportatorilor aerieni certificați în Kazahstan se desfășoară în conformitate cu standardele internaționale de siguranță relevante, inclusiv prin asigurarea resurselor adecvate pentru astfel de activități de supraveghere a siguranței.
(40)
Pe baza informațiilor prezentate, se pare că, din octombrie 2021, CAC KZ și AAK au înregistrat progrese notabile în ceea ce privește implementarea standardelor internaționale de siguranță relevante.
Comisia și agenția și-au subliniat intenția de a sprijini în continuare CAC KZ și AAK în eforturile acestora de consolidare pe mai departe a sistemului de siguranță a aviației din Kazahstan.
(41)
În cursul audierii, transportatorul aerian Air Astana a făcut o prezentare generală a flotei sale actuale și a resurselor și facilităților disponibile.
Acesta a descris sistemele sale solide și bine dezvoltate de management al siguranței („SMS”) și management al calității („SMC”).
Transportatorul aerian a precizat că utilizează un set de instrumente software pentru a integra datele privind siguranța, calitatea și managementul riscurilor, inclusiv sistemul de management al riscului de oboseală.
(42)
La solicitarea Comitetului de Siguranță Aeriană al UE, transportatorul aerian a informat, de asemenea, cu privire la activitățile de supraveghere pe care AAK le-a efectuat în ceea ce privește Air Astana în perioada 2021-2022 și a confirmat îmbunătățirea interacțiunilor sale cu CAC KZ și AAK.
(43)
Pe baza deliberărilor sale, Comitetul de Siguranță Aeriană al UE a ajuns la concluzia că ar trebui acordată o atenție deosebită monitorizării continue a situației și evoluțiilor în materie de siguranță din Kazahstan, inclusiv printr-o raportare periodică a progreselor înregistrate de CAC KZ și AAK și prin posibilitatea de a le invita la o nouă audiere în cadrul unei reuniuni viitoare a Comitetului de Siguranță Aeriană al UE.